# data[].attributes.headline
ขาย อาหาร/ยา อ้างสรรพคุณเกินจริง เสี่ยงคุก

# data[].attributes.subject
ขาย อาหาร/ยา อ้างสรรพคุณเกินจริง เสี่ยงคุก

# data[].attributes.body
สวัสดีท่านผู้อ่านทุกท่านครับ สัปดาห์นี้มีเรื่องที่น่าสนใจเกี่ยวกับการโพสต์ขายสินค้าประเภท อาหารเสริม หรือ ยา โดยอ้างสรรพคุณเกินจริง ผ่านสื่อสังคมออนไลน์ ปัจจุบันเป็นที่ทราบกันดีว่ามีโรคระบาดที่เกิดจากเชื้อไวรัส โควิด-19 ซึ่งแพร่เชื้อได้ง่ายและรวดเร็วมาก ทำให้มีผู้ที่ติดเชื้อทั้งในประเทศและต่างประเทศมากกว่า 2,000,000 คน ประชาชนในประเทศไทยต่างตื่นตัวแสวงหาอาหาร หรือยา หรือแม้แต่สิ่งของยึดเหนี่ยวทางใจ เพื่อป้องกันหรือรักษาอาการจากการติดเชื้อไวรัสตัวนี้

เมื่อมีวิกฤติเกิดขึ้น ย่อมทำให้ประชาชนเดือดร้อน ทั้งประเทศ เศรษฐกิจเสียหาย แต่ยังมีกลุ่มบุคคลบางกลุ่มที่ฉวยโอกาสจากวิกฤติที่กำลังเกิดขึ้น โดยไม่สนใจความทุกข์ยากลำบากของคนอื่น สร้างความเดือดร้อนให้กับผู้อื่นด้วยการจำหน่ายอาหารเสริม หรือยา โดยแอบอ้างสรรพคุณเกินจริงว่า สามารถป้องกันหรือรักษาอาการเจ็บป่วยจากการติดเชื้อไวรัสโควิด-19 ได้ ทั้งที่ไม่มีหลักฐานยืนยัน บางรายอ้างว่ามีผลการวิจัยรับรอง แต่กลับไม่มีข้อมูลทางวิชาการของสถาบันที่ได้มาตรฐานอ้างอิงอย่างชัดเจน ซึ่งการโฆษณาจำหน่าย อาหาร อาหารเสริม หรือยา โดยใช้คำบรรยายที่เกินจริงนั้น มีความผิดตามกฎหมาย

การใช้ข้อความหรือถ้อยคำอันเป็นเท็จหรือเกินจริง มีความผิดทางอาญาตาม พระราชบัญญัติคุ้มครองผู้บริโภค พ.ศ. 2522 มาตรา 22 การโฆษณาจะต้องไม่ใช้ข้อความที่เป็นการไม่เป็นธรรมต่อผู้บริโภค หรือใช้ข้อความที่อาจก่อให้เกิดผลเสียต่อสังคมเป็นส่วนรวม ทั้งนี้ไม่ว่าข้อความดังกล่าวนั้นจะเป็นข้อความที่เกี่ยวกับแหล่งกำเนิด สภาพ คุณภาพหรือลักษณะของสินค้าหรือบริการ ตลอดจนการส่งมอบ การจัดหา หรือการใช้สินค้าหรือบริการ ข้อความดังต่อไปนี้ถือว่าเป็นข้อความที่เป็นการไม่เป็นธรรมต่อผู้บริโภคหรือเป็นข้อความที่อาจก่อให้เกิดผลเสียต่อสังคมเป็นส่วนรวม

...

(1) ข้อความที่เป็นเท็จหรือเกินความจริง
(2) ข้อความที่จะก่อให้เกิดความเข้าใจผิดในสาระสำคัญเกี่ยวกับสินค้าหรือบริการ ไม่ว่าจะกระทำโดยใช้หรืออ้างอิงรายงานทางวิชาการ สถิติ หรือสิ่งใดสิ่งหนึ่งอันไม่เป็นความจริงหรือเกินความจริงหรือไม่ก็ตาม
(3) ข้อความที่เป็นการสนับสนุนโดยตรงหรือโดยอ้อมให้มีการกระทำผิดกฎหมายหรือศีลธรรม หรือนำไปสู่ความเสื่อมเสียในวัฒนธรรมของชาติ
(4) ข้อความที่จะทำให้เกิดความแตกแยกหรือเสื่อมเสียความสามัคคีในหมู่ประชาชน
(5) ข้อความอย่างอื่นตามที่กำหนดในกฎกระทรวงข้อความที่ใช้ในการโฆษณาที่บุคคลทั่วไปสามารถรู้ได้ว่าเป็นข้อความที่ไม่อาจเป็นความจริงได้โดยแน่แท้ ไม่เป็นข้อความที่ต้องห้ามในการโฆษณาตาม (1)

มาตรา 47 ผู้ใดโดยเจตนาก่อให้เกิดความเข้าใจผิดในแหล่งกำเนิด สภาพ คุณภาพ ปริมาณ หรือสาระสำคัญประการอื่นอันเกี่ยวกับสินค้าหรือบริการไม่ว่าจะเป็นของตนเองหรือผู้อื่น โฆษณาหรือใช้ฉลากที่มีข้อความอันเป็นเท็จ หรือข้อความที่รู้หรือควรรู้อยู่แล้วว่าอาจก่อให้เกิดความเข้าใจผิดเช่นว่านั้น ต้องระวางโทษจำคุกไม่เกินหกเดือน หรือปรับไม่เกินห้าหมื่นบาท หรือทั้งจำทั้งปรับ

ถ้าผู้กระทำความผิดตามวรรคหนึ่งกระทำผิดซ้ำอีก ผู้กระทำต้องระวางโทษจำคุกไม่เกินหนึ่งปี หรือปรับไม่เกินหนึ่งแสนบาท หรือทั้งจำทั้งปรับ

นอกจากนี้ ยังมีความผิดตามประมวลกฎหมายอาญา มาตรา 271 ผู้ใดขายของโดยหลอกลวงด้วยประการใด ๆ ให้ผู้ซื้อหลงเชื่อในแหล่งกำเนิด สภาพ คุณภาพหรือปริมาณแห่งของนั้นอันเป็นเท็จ ถ้าการกระทำนั้นไม่เป็นความผิดฐานฉ้อโกง ต้องระวางโทษจำคุกไม่เกินสามปี หรือปรับไม่เกินหกหมื่นบาท หรือทั้งจำทั้งปรับ

นอกจากนี้ การนำข้อความอันเป็นเท็จโพสต์ลงในสื่อสังคมออนไลน์เป็นความผิดตามพระราชบัญญัติว่าด้วยการกระทำความผิดอันเกี่ยวกับคอมพิวเตอร์ มีโทษสูงสุดจำคุกไม่เกิน 5 ปี ปรับไม่เกิน 100,000 บาท ตามมาตรา 14 นำเข้าสู่ระบบคอมพิวเตอร์ซึ่งข้อมูลคอมพิวเตอร์ที่บิดเบือน หรือปลอมไม่ว่าทั้งหมดหรือบางส่วน หรือข้อมูลคอมพิวเตอร์อันเป็นเท็จ โดยประการที่น่าจะเกิดความเสียหาย แก่ประชาชน อันมิใช่การกระทำความผิดฐานหมิ่นประมาทตามประมวลกฎหมายอาญา

สุดท้ายนี้ ในขณะที่ประชาชนทุกคนกำลังร่วมแรงร่วมใจกัน และเจ้าหน้าที่ทุกภาคส่วนกำลังทำงานอย่างหนัก โดยเฉพาะแพทย์ พยาบาล บุคลากรทางการแพทย์ และทีมอาสากู้ภัย กำลังเสียสละแรงกาย แรงใจ เวลาส่วนตัว เพื่อให้ชาติพ้นวิกฤติโดยเร็วที่สุด ดังนั้น ไม่ควรแสวงหาผลประโยชน์ให้ตัวเองในยามที่ชาติบ้านเมืองกำลังวิกฤติ และต้องการความสมัครสมานสามัคคี รวมถึงความร่วมมือจากประชาชนทุกคนครับ

# data[].attributes.headline
ออเจ้า'เบลล่า-มะปราง'ส่อรอด หลังนำหลักฐาน ตัวแทนโฆษณาเกินจริง มอบ ปคบ.

# data[].attributes.subject
ออเจ้า'เบลล่า-มะปราง'ส่อรอด หลังนำหลักฐาน ตัวแทนโฆษณาเกินจริง มอบ ปคบ.

# data[].attributes.body
ออเจ้า เบลล่า-มะปราง รอด หลังนำหลักฐาน ตัวแทนจำหน่ายรายหนึ่ง เอารูปแม่นาย และคำโฆษณาเกินจริงมามอบให้ ปคบ. จ่อออกหมายเรียกมารับทราบข้อกล่าวหา ดำเนินคดี หลังจากนี้ เบลล่า-มะปรางก็ไม่ต้องมาสอบปากคำอีก

จากกรณีที่ มะปราง-วิรากานต์ เสณีตันติกุล นักแสดงช่อง 3 ในฐานะเจ้าของ บริษัท 99 นิว วัน จำกัด และผู้ประกอบการผลิตภัณฑ์อาหารเสริม Be Curve (บีเคิร์ฟว) เข้าพบตำรวจ บก.ปคบ. เพื่อแสดงความบริสุทธิ์ใจ พร้อมชี้แจงว่ามีหนึ่งในตัวแทนจำหน่ายนำภาพ เบลล่า-ราณี แคมเปน นางเอกสาวละครดัง บุพเพสันนิวาส พร้อมข้อความ "ชงผอม" "ฉีกชงผอม" "จองสิทธิ์รวย" มาใช้โฆษณาเอง ก่อน เบลล่า-ราณี มาเจ้าหน้าที่พร้อมชี้แจง ไม่ได้เป็นหุ้นส่วน Be Curve (บีเคิร์ฟว) แต่มีการจ้างเรื่องการโฆษณาผลิตภัณฑ์เท่านั้นตามที่เสนอข่าวไปก่อนหน้านี้

ล่าสุด เมื่อเวลา 18.50 น. วันที่ 23 พ.ค. พ.ต.ท.สง่า เอี่ยมงาม รอง ผกก.(สอบสวน) กก.4 บก.ปคบ. เผยว่า เมื่อช่วงเช้าวันที่ 23 พ.ค.นี้ มะปราง-วิรากานต์ เสณีตันติกุล ได้นำหลักฐานตัวแทนจำหน่ายรายหนึ่งที่นำรูปเบลล่า-ราณี และคำโฆษณาเกินจริงมามอบให้พนักงานสอบสวน หลังจากนี้จะออกหมายเรียกบุคคลดังกล่าวมารับทราบข้อกล่าวหาโฆษณาเกินจริงตาม พ.ร.บ.อย. ก่อนนำตัวส่งฟ้องศาลตามขั้นตอนกฎหมาย ทั้งหลังจากดำเนินคดีกับผู้ต้องหาแล้ว ก็ไม่จำเป็นต้องเรียก เบลล่า-ราณี และ มะปราง-วิรากานต์ มาสอบปากคำอีก.

# data[].attributes.headline
ครีมช่วยให้ “จมูกโด่ง” ไม่มีอยู่จริง ชี้ ผู้ผลิตโฆษณาโอ้อวดสรรพคุณเกินจริง

# data[].attributes.subject
ครีมช่วยให้ “จมูกโด่ง” ไม่มีอยู่จริง ชี้ ผู้ผลิตโฆษณาโอ้อวดสรรพคุณเกินจริง

# data[].attributes.body
อย. ชี้แจง ไม่มีครีมหรือเซรั่มใดที่ทาแล้วจะช่วยทำให้จมูกโด่ง ภายใน 7 วัน ได้จริง เป็นเพียงการอ้างสรรพคุณเกินจริง ผลิตภัณฑ์เครื่องสำอางที่ใช้ภายนอกไม่สามารถปรับเปลี่ยนโครงสร้างใด ๆ ของร่างกายได้

เภสัชกรหญิงสุภัทรา บุญเสริม ผู้ทรงคุณวุฒิด้านมาตรฐานผลิตภัณฑ์ด้านสาธารณสุข รักษาราชการแทนรองเลขาธิการคณะกรรมการอาหารและยา เปิดเผยว่า จากกรณีมีผู้แชร์ข้อมูลบนโลกออนไลน์เกี่ยวกับผลิตภัณฑ์ครีมหรือเซรั่มที่ทาแล้วจะช่วยทำให้จมูกดั้งโด่งขึ้น ภายใน 7 วัน นั้น

สำนักงานคณะกรรมการอาหารและยา (อย.) ขอเรียนว่า โครงสร้างของจมูกประกอบด้วย 2 ส่วน คือ โครงสร้างส่วนด้านบนเป็นกระดูกแข็ง ด้านล่างเป็นกระดูกอ่อน โดยห่อหุ้มด้วยผิวหนังและไขมัน ดังนั้น ครีมที่ทำให้ดั้งโด่งจึงไม่สามารถปรับเปลี่ยนโครงสร้างกระดูก ส่งผลให้จมูกโด่งอย่างแน่นอน

ผลิตภัณฑ์เครื่องสำอางเป็นผลิตภัณฑ์ที่ใช้กับภายนอกร่างกายของมนุษย์ รวมถึงฟันและเยื่อบุในช่องปาก เพื่อความสะอาด ความสวยงาม แต่งกลิ่นหอมเท่านั้น ไม่สามารถปรับเปลี่ยนโครงสร้างหรือการทำหน้าที่ใด ๆ ของร่างกายได้
การโฆษณาผลิตภัณฑ์ที่เกี่ยวกับเครื่องสำอางที่ทำให้ดั้งโด่งได้อย่างรวดเร็วภายใน 7 วัน ไม่มีอยู่จริง เป็นเพียงการกล่าวอ้างสรรพคุณที่โกหกทั้งเพ เพราะครีมหรือเซรั่มเป็นเพียงผลิตภัณฑ์เครื่องสำอางที่ใช้ภายนอกเท่านั้น

ทั้งนี้ ผู้ผลิตหรือขายผลิตภัณฑ์ที่หลอกลวงสรรพคุณให้ผู้บริโภคเข้าใจผิด ถือเป็นการโฆษณาที่แสดงข้อความอันเป็นเท็จหรือเกินความจริง ทำให้เกิดความเข้าใจผิดในสาระสำคัญเกี่ยวกับเครื่องสำอาง จะมีความผิดตามพระราชบัญญัติเครื่องสำอาง พ.ศ. 2558 ต้องระวางโทษโทษจำคุกไม่เกิน 1 ปี หรือปรับไม่เกิน 100,000 บาท หรือทั้งจำทั้งปรับ

รองเลขาธิการ อย. กล่าวในตอนท้ายว่า อย. เคยออกข่าวเตือนเกี่ยวกับผลิตภัณฑ์ในลักษณะนี้เมื่อปี 2561 และกลับมาวนซ้ำอีกครั้ง ดังนั้นเพื่อไม่ให้ตกเป็นเหยื่อของการโฆษณา ขอให้ผู้บริโภคหยุดคิดก่อนตัดสินใจซื้อผลิตภัณฑ์สุขภาพที่มีการโฆษณาสรรพคุณต่าง ๆ ว่า ไม่มีผลิตภัณฑ์ใดสามารถเปลี่ยนแปลงโครงสร้างของร่างกายได้ หากพบเห็นการโฆษณาโอ้อวดเกินจริงขอให้แจ้งร้องเรียนมาที่สายด่วน อย. 1556